એક દિવસ ભારતીની તબિયત સારી નહોતી એટલે એ ઑફિસે ન આવી. બીજે, ત્રીજે અને ચોથે દિવસે પણ એ ઑફિસમાં ગેરહાજર રહી ત્યારે ભરત એના ઘરનું સરનામું શોધીને એની તબિયતના સમાચાર પૂછવા ગયો, એની માંદગી વિશે-સારવાર વિશે અને થનારા મેડિકલ ચેકઅપ વિશે પણ ઝીણવટભરી માહિતી પૂછી લીધી. ભારતી જેને ત્યાં રહેતી હતી એ સંબંધીની હાજરીમાં ભરત કંઈ વિશેષ પૂછી ન શક્યો પણ ત્રીજે દિવસે એને ઑફિસમાં જાણ થઈ કે એક મહિનાની માંદગીની રજાનો રિપોર્ટ મૂકી ભારતી એના વતન જવા રવાના થઈ ગઈ હતી. ભરતને ખૂબ જ દુઃખ થયું. ભારતીએ એને જણાવ્યું પણ નહીં ? એને પૂછ્યા વિના જ ઉપડી ગઈ ? મેડિકલ રિપોર્ટમાં એવું તે શું આવ્યું કે એને આવડી લાંબી રજા લેવી પડી ? પણ એક વાત એ પણ હતી કે એ ભરતને જણાવે પણ કઈ રીતે ? જેને ત્યાં એ રહેતી ત્યાં ફોન પણ નહોતો. બીજેથી ફોન કરવા જવા દેવા પેલા સંબંધી એને કષ્ટ લેવા પણ કદાચ ન દે. પૂરું દોઢ અઠવાડિયું વીતી ગયું. ભરતને ભારતી વિશે કશું જાણવા ન મળ્યું. છેવટે એણે એના પત્રની રાહ જોઈ પણ એય ન આવ્યો. આ બાજુ ઑફિસમાં એના સહકર્મચારીઓ ભરતને ભારતીના સમાચારોની પૃચ્છા કરતા રહેતા પણ ભરત પાસે એની માહિતી હોય તો એ આપે ને ? છતાંય, ઉપર ઉપરથી ઠાવકું મોં રાખી એ એના કલ્પિત જવાબો આપતો રહેતો. ભારતી પ્રત્યે તીવ્ર લાગણીઓથી સંકળાયેલા ભરતથી હવે ન રહેવાયું. પર્સોનલ વિભાગના એક કર્મચારીને કહીને એણે ભારતીના વતનનું ઘરનું સરનામું મેળવ્યું. કૅલેન્ડરનાં પાનાં જોઈ એણે આવનારી રજા અને શનિ-રવિનો સુમેળ સાધી ઑફિસમાંથી રજા લઈ એ ભારતીના ઘેર જવા ઉપડ્યો.